Twee ‘standbeeld-vandale’ vrygelaatFoto: Twitter Lt. Kay Makhubela, polisiewoordvoerder, het gesê Molefe Maila is Saterdag in hegtenis geneem op aanklag van opsetlike saakbeskadiging nadat hy Ghandi se standbeeld in Johannesburg met wit verf gegooi het. Maila het Maandag in die Johannesburgse landdroshof verskyn en is op borgtog van R500 vrygelaat. Hy moet weer op 8 Mei in die hof verskyn. Intussen is die 24-jarige EFF-lid wat in hegtenis geneem is vir die skending van die Koningin Victoria-standbeeld in Port Elizabeth vrygelaat. Paul Walsh, ’n EFF-lid, het hom Maandag aan die polisie oorgegee nadat hulle hom gesoek het in verband met die skending van die Koningin Victoria-standbeeld. Volgens kapt. Sandra Janse van Rensburg het Walsh, EFF-streeksbeampte vir wetenskap, tegnologie en onderwys, later die dag in die hof verskyn en is die aanklagte teen hom laat vaar weens onvoldoende bewyse. Die Koningin Victoria-standbeeld wat buite die hoofbiblioteek in die stad staan, is Donderdag met groen verf besmeer. Beeldmateriaal van kringtelevisiekameras in die omgewing wys hoe ŉ man net ná 23:00 die aand verf op die standbeeld uitgooi. Die standbeeld is deur die Nelson Mandelabaai-munisipaliteit met ŉ seil bedek totdat dit skoongemaak kan word.